  Майя Бывальцева Калыккуспо Олимпи комитетлэн куронэзлэн, кудӥзъя ӵошатсконъёслэсь допинг понна куке но палэнтылэм Россиысь спортсменъёс 2016-тӥ арын Олимпи шудонъёсы пыриськыны уг быгато, катъя кужымез ӧвӧл. Сыӵе пуктэт кутӥз Спортъя арбитраж суд. Солэн пресс-службаез вылэ чӧлскыса, со сярысь ивортэ «Интерфакс». Со Россиысь кӧня ке атлетъёслы вожвылъяськонъёсы сюрес усьтэ. Рио-де-Жанейроын31-тӥоссэ гужем Олимпи шудонъёсты усьтон ужрад кутскоз 5-тӥ гудырикошконэ Бразилиысь дыръя 20 часэ. Меӵак трансляциез нуоз «Россия-1» федерал телеканал. Кутсконэз Ижкарысь дыръя — 6-тӥ гудырикошкон 2 час 55 минут. Тодады вайытом, 2016-тӥ арын Олимпиадае пыриськыны эрикрад басьтӥзы Удмуртиысь сизьым интые куинь гинэ спортсменъёс  — гимнаст Давид Белявский, ыбылӥськись Дарья Вдовина, но маунтинбайкер Антон Сивцов. Асьме спортсменъёслэн ӵошатсконъёссы:  — Давид Белявский: 6-тӥ гудырикошкон, 17 час 30 минут (татын, но азьланяз Ижкар дыр), многоборье, командаос; 8-тӥ гудырикошкон, 23 час, многоборье, командаос, финал; 14–16 гудырикошкон, 21 час, нимаз ӵошатсконъёсын финалъёс.  — Дарья Вдовина: 6-тӥ гудырикошкон, 15 час 30 минут, пневматика винтовка, 10 метр, квалификация; 17 час 30 минут, пневматика винтовка, 10 метр, финал. 11-тӥ гудырикошкон, 17 час, пичи калибръем винтовка, 50 метр, куинь положениысь, квалификация; 20 час, пичи калибръем винтовка, 50 метр, куинь положениысь, финал.  — Антон Сивцов: 21-тӥ гудырикошкон, 19 час 30 минут, воргоронъёс, маунтинбайк, кросс. Шудонъёсы уз пыриське квалификаци быръёнъёсты ортчем, но озьы ке но ӵошатсконъёслэсь палэнтэм велосипедистъёс (трек) Сергей Шилов но Дмитрий Соколов, спорт амалэн ветлӥсь капчи атлетъёс Мария Пономарёва но Сергей Шарыпов. Тегъёс: Спорт Олимпиада Удмуртия Россия Бразилия  